Ses in hof oor onwettige aanneming, bedrogArgieffoto (Foto: oknesanofa/Pixabay) ‘n Beampte van die departement van binnelandse sake, Khotso Teroso David Mefane (57) en ‘n beampte van die departement van gesondheid, Lehlohonolo Aby Motlaloe (45), is twee van die persone wat verdink word van onwettige aanneming en bedrog. Die groep is in hegtenis geneem deur die Valke se eenheid in Bloemfontein wat ernstige georganiseerde misdaad ondersoek. “Al ses persone, insluitend Motsidisi Setlai (51) en Mpolai Mabele (35) asook die twee ouers, onderskeidelik 29 en 59 jaar oud, het Maandag in die Botshabelo-landdroshof verskyn,” sê ao. Fikiswa Matoti, woordvoerder van die direktoraat vir prioriteitsmisdaadondersoeke (die Valke). Hulle is vrygelaat op borgtog van R1 000 elk en die saak is tot 2 Mei uitgestel vir verdere ondersoek. Setlai en Mabele is op 17 Maart deur die Botshabelo-polisie in hegtenis geneem op aanklag van onwettige aanneming en bedrog. “Twee vroue, een van Lesotho en een van Suid-Afrika, het die departement van binnelandse sake in Botshabelo besoek vir laatregistrasies van twee kinders – vyf en 15 jaar oud. ŉ Beampte van binnelandse sake, wat hulle bygestaan het, het agterdogtig geword en dadelik die polisie in kennis gestel.” ŉ Voorlopige ondersoek is van stapel gestuur en daar is bevind dat Motlaloe na bewering uitlanders werf om onwettig kinders aan te neem. “Die vroue wat gewerf is sou dan kinders identifiseer en met die ouers onderhandel dat hulle ŉ kontantbeloning kan kry indien hulle tot die aanneming instem. Motlaloe het die kinders dan na binnelandse sake geneem om hulle te laat registreer. Die kinders is later ook vir Sassa-toelaes geregistreer en die verdagtes het die geld gedeel.” Die saak is na die Valke in Bloemfontein verwys vir verdere ondersoek.